CELEX: 32019D0488
Language: et
Date: 2019-03-25 00:00:00
Title: Komisjoni rakendusotsus (EL) 2019/488, 25. märts 2019, millega muudetakse komisjoni rakendusotsust (EL) 2016/413 (millega määratakse kindlaks Galileo programmi raames loodud maapealse infrastruktuuri paiknemine, nähakse ette selle toimimiseks vajalikud meetmed ja tunnistatakse kehtetuks rakendusotsus 2012/117/EL) Ascensionil ja Falklandi saartel asuvate Galileo seirejaamade osas (EMPs kohaldatav tekst)

26.3.2019   
               
               
                  ET
               
               
                  Euroopa Liidu Teataja
               
               
                  L 84/4
               
            
         KOMISJONI RAKENDUSOTSUS (EL) 2019/488,
         25. märts 2019,
         millega muudetakse komisjoni rakendusotsust (EL) 2016/413 (millega määratakse kindlaks Galileo programmi raames loodud maapealse infrastruktuuri paiknemine, nähakse ette selle toimimiseks vajalikud meetmed ja tunnistatakse kehtetuks rakendusotsus 2012/117/EL) Ascensionil ja Falklandi saartel asuvate Galileo seirejaamade osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1285/2013 Euroopa satelliitnavigatsioonisüsteemide rajamise ja kasutamise kohta, millega tunnistatakse kehtetuks nõukogu määrus (EÜ) nr 876/2002 ning Euroopa Parlamendi ja nõukogu määrus (EÜ) nr 683/2008, (1) eriti selle artikli 12 lõike 3 punkti c,
         ning arvestades järgmist:
         
                     (1)
                  
                  
                     Komisjoni rakendusotsuse (EL) 2016/413 (2) lisas on ette nähtud Galileo seirejaamade rajamine Ascensionile ja Falklandi saartele, mis on Suurbritannia ja Põhja-Iiri Ühendkuningriigi (edaspidi „Ühendkuningriik“) sõltlasterritooriumid.
                  
               
                     (2)
                  
                  
                     29. märtsil 2017 esitas Ühendkuningriik Euroopa Ülemkogule Euroopa Liidu lepingu artikli 50 kohase teate EList väljaastumise kavatsuse kohta. Selle tulemusena saab Ühendkuningriigist kolmas riik ja liidu õiguse kohaldamine tema suhtes lõpeb 30. märtsil 2019, välja arvatud juhul, kui väljaastumislepinguga nähakse ette muu kuupäev või kui Euroopa Ülemkogu kokkuleppel Ühendkuningriigiga kehtestab ühehäälselt muu kuupäeva.
                  
               
                     (3)
                  
                  
                     Enamik Galileo seirejaamu asub eelkõige liidu ja selle liikmesriikide julgeolekuga seotud põhjustel liidu liikmesriikide territooriumil. Galileo seirejaamade rajamine ja kasutamine kolmanda riigi territooriumil ei ole välistatud, kuid eeldab selle riigiga asjakohaste lepingute sõlmimist, eelkõige julgeoleku valdkonnas.
                  
               
                     (4)
                  
                  
                     Kui Ühendkuningriigist saab 30. märtsil 2019 või väljaastumislepinguga ettenähtud või Euroopa Ülemkogu poolt kokkuleppel Ühendkuningriigiga ühehäälselt kehtestatud muul kuupäeval kolmas riik ning kui selle kuupäeva seisuga ei ole Ühendkuningriigiga sõlmitud asjakohaseid lepinguid, tuleb Ascensionil ja Falklandi saartel asuvad Galileo seirejaamad sulgeda. Isegi kui Ühendkuningriigi väljaastumise kuupäev on hilisem kui 30. märts 2019, tuleb võtta arvesse aega, mis kulub kahes jaamas asuvate mitmesuguste seadmete ümberkolimiseks ja üleviimiseks.
                  
               
                     (5)
                  
                  
                     Rakendusotsuse (EL) 2016/413 lisa tuleks vastavalt muuta.
                  
               
                     (6)
                  
                  
                     Käesoleva otsusega ettenähtud meetmed on kooskõlas määruse (EL) nr 1285/2013 artikli 36 lõike 1 alusel loodud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse (EL) 2016/413 lisas jäetakse veeru „Rajatise asukoht ja selle toimimise tagamiseks vajalikud meetmed“ Galileo seirejaamu käsitlevalt realt välja sõnad „Ascensioni“ ja „Falklandi saartele“.
         
         
            Artikkel 2
            Käesolev otsus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse alates 30. märtsist 2019.
         
         
            Brüssel, 25. märts 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 347, 20.12.2013, lk 1.
         
            (2)  Komisjoni 18. märtsi 2016. aasta rakendusotsus (EL) 2016/413, millega määratakse kindlaks Galileo programmi raames loodud maapealse infrastruktuuri paiknemine, nähakse ette selle toimimiseks vajalikud meetmed ja tunnistatakse kehtetuks rakendusotsus 2012/117/EL (ELT L 74, 19.3.2016, lk 45).